2022.4.6.
HU
Az Európai Unió Hivatalos Lapja
C 152/127
Az Európai Gazdasági és Szociális Bizottság véleménye – Javaslat európai parlamenti és tanácsi irányelvre az (EU) 2018/2001 európai parlamenti és tanácsi irányelvnek, az (EU) 2018/1999 európai parlamenti és tanácsi rendeletnek és a 98/70/EK európai parlamenti és tanácsi irányelvnek a megújuló energia előmozdítása tekintetében történő módosításáról, valamint az (EU) 2015/652 tanácsi irányelv hatályon kívül helyezéséről (COM(2021) 557 final – 2021/0218 (COD)) (2022/C 152/21)
Előadó: Christophe QUAREZ Társelőadó: Lutz RIBBE
Felkérés:
Európai Parlament, 2021.9.13.
Az Európai Unió Tanácsa, 2021.9.22.
Jogalap:
az Európai Unió működéséről szóló szerződés 114. cikke, 194. cikké­ nek (2) bekezdése és 304. cikke
Illetékes szekció:
„Közlekedés, energia, infrastruktúra és információs társadalom” szekció
Elfogadás a plenáris ülésen:
2021.12.9.
Plenáris ülés száma:
565.
A szavazás eredménye: (mellette/ellene/tartózkodott)
191/2/5
1.
Következtetések és ajánlások 1.1.
Az EGSZB üdvözli a megújuló energiaforrások megcélzott részarányának növelését, és örömmel nyugtázza, hogy ezek a célok az ipari, a közlekedési és a lakáságazatra irányulnak.
A megújulóenergia-politikától három területen várunk eredményeket: az éghajlatváltozás mérséklése, az energiabiztonság és a gazdasági fejlődés (munkahelyteremtés) terén, de ehhez jogbiztonságra is szükség van, amelyet gyengít az a tény, hogy a felülvizsgálatra mindössze két héttel az átültetési határidő után kerül sor.
Az EGSZB azonban hangsúlyozza, hogy valószínűleg még a megnövelt célérték sincs összhangban a párizsi klímacélokkal, nem beszélve az ENSZ Éghajlatváltozási Keretegyezményének azon rendelkezéséről, amely szerint meg kell akadályozni az éghajlati rendszerbe való veszélyes emberi beavatkozást.
Ezek a veszélyes interferenciák a globális hőmérséklet emelkedésével már ma is nyilvánvalóvá váltak.
1.2.
Az EGSZB felhívja az Európai Bizottság figyelmét arra, hogy szinergiára van szükség az „Irány az 55 %!” intézkedéscsomag keretében felülvizsgált meglévő szabályok, valamint a javasolt új eszközök, például a Szociális Klímaalap vagy az importáruk karbonintenzitását ellensúlyozó mechanizmus között.
1.3.
Az EGSZB véleménye szerint elengedhetetlen az egyenlő versenyfeltételek megteremtése az energiaforrások között, ami szükségessé teszi a fosszilis tüzelőanyagok támogatásának megszüntetését, amely továbbra is növekszik (1).
1.4.
Az EGSZB emlékeztet arra, hogy a polgároknak, különösen a fiataloknak kell az európai energiapolitika középpontjában állniuk, ezért csalódottságát fejezi ki amiatt, hogy az Európai Bizottság – az energiaunióról szóló közleményben foglaltakkal ellentétben – nem törekszik az egyéni és közösségi alapú termelő-fogyasztói szemlélet előmozdítására és fejlesztésére.
1.5.
Az EGSZB általánosságban támogatja a felelős erdőgazdálkodásnak a javaslatban meghatározott elveit, és javasolja az erdészeti melléktermékek és az újrahasznosított fatermékek bioenergia célú felhasználásának előtérbe helyezését.
Emellett kéri a bioenergia-erőművek támogatásának újraértékelését azzal a céllal, hogy a bioüzemanyagokat a közlekedés felé irányítsák át, különösen ott, ahol a villamosítás problémákat vet fel, amennyiben észszerű költségek mellett könnyen elérhető alternatívát kínálnak, amint azt a 4.9. és 4.20. pont részletesebben kifejti.
(1)
HL L 328., 2018.12.21., 1. o.